Broj: 711-I-966-M-183/22-02-19

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Antonija Širanovića, direktora trgovačkog društva Odvodnja Samobor d.o.o.,** za davanjem mišljenja Povjerenstva, na 167. sjednici održanoj dana 12. travnja 2022.g. daje sljedeće

**MIŠLJENJE**

 **Na temelju članka 17. stavka 3. ZSSI-a, obveznik Antonio Širanović može istovremeno uz obnašanje dužnosti direktora trgovačkog društva Odvodnja Samobor d.o.o. biti i nositeljem Obiteljskog poljoprivrednog gospodarstva (u daljnjem tekstu: OPG) ukoliko je isto registrirano isključivo za obavljanje poljoprivredne djelatnosti. Ukoliko se OPG, čiji je nositelj obveznik, registrira i za obavljanje dopunskih djelatnosti, obveznik će morati poslove upravljanja OPG-om prenijeti na drugog člana OPG-a, odnosno tog drugog člana OPG-a upisati kao nositelja. Obveznik je dužan u imovinskoj kartici prijaviti podatke o OPG-u čiji je nositelj te prihode koje po toj osnovi ostvaruje.**

 Obrazloženje

Zahtjev za davanjem mišljenja Povjerenstva podnio je Antonio Širanović, direktor trgovačkog društva Odvodnja Samobor d.o.o. U Povjerenstvu zahtjev je zaprimljen 06. travnja 2022. pod poslovnim brojem 711-U-4052-M-183/22-01-4, povodom kojeg se vodi predmet broj M-183/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao članovi uprava u kojima su većinski vlasnici trgovačka društva u kojima većinski udio imaju jedinice lokalne i područne (regionalne) samouprave obveznici su ZSSI-a.

Uvidom u sudski registar Trgovačkog suda u Zagrebu utvrđeno je da pod brojem MBS:

080884061 upisano trgovačko društvo Odvodnja Samobor d.o.o. te je kao jedini osnivač upisan Grad Samobor, a kao osoba ovlaštena za zastupanje Antonio Širanović koji društvo zastupa samostalno i pojedinačno.

Slijedom navedenog, obveznik Antonio Širanović koja obnaša dužnost direktora trgovačkog društva Odvodnja Samobor d.o.o., koje je u većinskom vlasništvu Grada Samobora, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da od 15. siječnja 2022. obavlja dužnost direktora Odvodnje Samobor d.o.o., trgovačkog društva kojem je jedini član i imatelj poslovnih udjela Grad Samobor. Također, obveznik ističe da je upisan u Upisnik obiteljskih poljoprivrednih gospodarstva i kao nositelj obiteljskog poljoprivrednog gospodarstva ,,OPG ANTONIO ŠIRANOVIĆ. Obveznik u svojem zahtjevu navodi zakonske odredbe ZSSI-a i Zakona o poljoprivrednom obiteljskom gospodarstvu („Narodne novine" br. 29/18,31/19; dalje: Zakon o OPG-u) kojima se uređuje obavljanje samostalne poljoprivredne djelatnosti te navodi da, uzimajući u obzir da nositelj u svojstvu odgovorne osobe upravlja OPG-om, traži mišljenje može li biti nositeljem OPG-a.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. istoga članka propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 5. stavka 1. točke a) Zakona o obiteljskom poljoprivrednom gospodarstvu propisano je da je OPG organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Prema točki b) citiranog članka, djelatnost poljoprivrede obuhvaća biljogojstvo, stočarstvo i s njima povezane uslužne djelatnosti sukladno skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti, a prema točki d) dopunske djelatnosti na OPG-u su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a.

Člankom 5. stavkom 1. točkom i) Zakona o obiteljskom poljoprivrednom gospodarstvu propisano je da je nositelj OPG-a izabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om.

Člankom 13. stavkom 1. Zakona o obiteljskom poljoprivrednom gospodarstvu propisano je da fizička osoba iz članka 9. stavaka 1. i 2. toga Zakona može u organizacijskom obliku OPG-a obavljati dopunske djelatnosti proizvodnje poljoprivrednih i prehrambenih proizvoda na OPG-u, proizvodnje neprehrambenih proizvoda i predmeta opće uporabe na OPG-u, pružanja ugostiteljskih, turističkih i ostalih usluga na OPG-u i pružanja ostalih sadržaja i aktivnosti na OPG-u.

Stoga se OPG smatra poslovnim subjektom u smislu odredbi ZSSI-a, a nositelj OPG-a smatra se članom OPG-a i osobom koja upravlja tim poslovnim subjektom.

Povjerenstvo tumači da je člankom 17. stavkom 3. ZSSI-a propisana iznimka od dopuštenosti obavljanja drugih poslova u smislu stalnog i redovitog zanimanja za vrijeme obnašanja javne dužnosti uz pribavljenu prethodnu suglasnost Povjerenstva iz članka 17. stavka 2. ZSSI-a, kojom je iznimkom obuhvaćeno obavljanje samostalne poljoprivredne djelatnosti.

Prema tome, sukladno članku 17. stavku 2. ZSSI-a obveznicima je dopušteno da istovremeno uz obnašanje dužnosti obavljaju samostalnu poljoprivrednu djelatnost putem OPG-ova. Obzirom da se samostalna poljoprivredna djelatnost može obavljati i u organizacijskom obliku OPG-a te da je OPG osnovan prvenstveno radi obavljanja poljoprivredne djelatnosti, obveznik može biti član OPG-a i u situaciji kada je isti registriran za obavljanje dopunskih djelatnosti u smislu odredbi Zakona o OPG-u.

 Međutim, imajući u vidu odredbu članka 18. stavka 1. ZSSI-a koja obveznicima zabranjuje obavljanje poslova upravljanja poslovnim subjektom, ukoliko je OPG registriran i za obavljanje dopunskih djelatnosti u smislu odredbi Zakona o obiteljskom poljoprivrednom gospodarstvu, obveznik ne bi mogao biti nositeljem takvog OPG, jer bi se tada radilo o obavljanju poslova upravljanja poslovnim subjektom registriranim za obavljanje djelatnosti koje nisu navedene člankom 17. stavkom 3. ZSSI-a te bi obveznik morao poslove upravljanja OPG-om prenijeti na drugog člana OPG-a, odnosno drugog člana OPG-a upisati kao nositelja istog.

Povjerenstvo ukazuje obvezniku kako je dužan u imovinskoj kartici stanju prijaviti podatke o OPG-u čiji je nositelj te prihode koje po toj osnovi ostvaruje.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Antonio Širanović, putem e-maila
2. Objava na internetskoj stranici Povjerenstva
3. Pismohrana